Θεσπίζει κανόνες για την πρόσβαση στα εξής: Δίκτυα μεταφοράς* φυσικού αερίου· εγκαταστάσεις αποθήκευσης αερίου· και εγκαταστάσεις υγροποιημένου φυσικού αερίου. Αυτοί οι κανόνες έχουν ως στόχο να υπερκεράσουν τους φραγμούς στον ανταγωνισμό στην αγορά φυσικού αερίου της Ευρωπαϊκής Ένωσης (ΕΕ) και να διασφαλίσουν την ομαλή λειτουργία της. Ο κανονισμός ορίζει: πώς διαμορφώνονται τα τιμολόγια (μόνο για την πρόσβαση σε δίκτυα)· τις υπηρεσίες που προσφέρονται· την κατανομή της δυναμικότητας στους διαχειριστές συστημάτων μεταφοράς φυσικού αερίου (ΔΣΜ)*· τις απαιτήσεις διαφάνειας (όπως κανόνες για τη δημοσίευση του τρόπου που διαμορφώνονται τα τιμολόγια ΔΣΜ ή των αρμόδιων εθνικών αρχών, καθώς και η διάρθρωση των τιμολογίων τους)· και τους κανόνες εξισορρόπησης* κανόνες και τέλη που βαρύνουν την αγορά για τη διαταραχή της ισορροπίας. Πιστοποίηση των διαχειριστών συστημάτων μεταφοράς Οι εθνικές ρυθμιστικές αρχές οφείλουν να κοινοποιούν στην Ευρωπαϊκή Επιτροπή τις αποφάσεις που σχετίζονται με την πιστοποίηση διαχειριστών συστημάτων μεταφοράς. Η Επιτροπή έχει 2 μήνες στη διάθεσή της για να γνωμοδοτήσει στην αρμόδια αρχή, η οποία στη συνέχεια εκδίδει την τελική απόφαση σχετικά με την πιστοποίηση του ΔΣΜ. Η απόφαση και η γνωμοδότηση της Επιτροπής δημοσιεύονται. Πιστοποίηση των διαχειριστών συστημάτων αποθήκευσης Ο τροποποιητικός κανονισμός (ΕE) 2022/1032 υποχρεώνει της αρμόδιες αρχές των κρατών μελών της ΕΕ να πιστοποιήσουν όλους τους διαχειριστές εκμετάλλευσης υπόγειων εγκαταστάσεων αποθήκευσης αερίου. Η πιστοποίηση αποσκοπεί στην αποφυγή πιθανών κινδύνων εξωτερικής επιρροής σε υποδομές αποθήκευσης, ζωτικής σημασίας, που θα μπορούσαν να θέσουν σε κίνδυνο την ασφάλεια του ενεργειακού εφοδιασμού της ΕΕ και άλλα βασικά συμφέροντα ασφάλειας. Οποιοσδήποτε φορέας εκμετάλλευσης δεν λαμβάνει αυτήν την πιστοποίηση θα πρέπει να παραιτηθεί από την κυριότητα ή τον έλεγχο εγκαταστάσεων αποθήκευσης φυσικού αερίου εντός της ΕΕ Δημιουργία ενός Ευρωπαϊκού Δικτύου Διαχειριστών Συστημάτων Μεταφοράς Φυσικού Αερίου Οι διαχειριστές συστημάτων μεταφοράς φυσικού αερίου όφειλαν να υποβάλουν στην Επιτροπή και στον Οργανισμό Συνεργασίας των Ρυθμιστικών Αρχών Ενέργειας (ACER) τα σχέδια καταστατικού για το Ευρωπαϊκό Δίκτυο Διαχειριστών Συστημάτων Μεταφοράς Φυσικού Αερίου (ΕΔΔΣΜ), τον κατάλογο των μελών και το σχέδιο εσωτερικού κανονισμού έως τις 3 Μαρτίου 2011.http://entsog.eu/ Κώδικες δικτύου Η Επιτροπή πρέπει να διαβουλεύεται με τον Οργανισμό Συνεργασίας των Ρυθμιστικών Αρχών Ενέργειας και το ΕΔΔΣΜ Αερίου, προκειμένου να καταρτίσει ετήσιο κατάλογο προτεραιοτήτων για την ανάπτυξη δεσμών κανόνων γνωστών ως κωδικών δικτύου. Οι εν λόγω κώδικες εκπονούνται με τη χρήση μιας μη δεσμευτικής κατευθυντήριας γραμμής που υποβάλλεται στην Επιτροπή από τον Οργανισμό Συνεργασίας των Ρυθμιστικών Αρχών Ενέργειας. Οι κώδικες αφορούν κυρίως τα ακόλουθα: τους κανόνες για την κατανομή δυναμικού και τη διαχείριση της συμφόρησης*· τους κανόνες για τη διαλειτουργικότητα μεταξύ ΔΣΜ· τους κανόνες εξισορρόπησης· τους κανόνες για τη διαφάνεια· την εναρμονισμένη διάρθρωση των τιμολογίων μεταφοράς. Καθήκοντα του EΔΔΣΜ Το ΕΔΔΣΜ είναι αρμόδιο να εγκρίνει: κοινά εργαλεία λειτουργίας του δικτύου· δεκαετές πρόγραμμα ανάπτυξης δικτύων· συστάσεις σχετικά με τον συντονισμό της τεχνικής συνεργασίας μεταξύ των διαχειριστών συστημάτων μεταφοράς της ΕΕ· ετήσιο πρόγραμμα εργασιών· ετήσια έκθεση· ετήσιες προβλέψεις επάρκειας θερινής και χειμερινής παραγωγής. Δαπάνες και τιμολόγια Οι ρυθμιστικές αρχές καθορίζουν τιμολόγια ή μεθοδολογίες για τον υπολογισμό τους. Τα κράτη μέλη μπορούν να λαμβάνουν αποφάσεις σχετικά με τα τιμολόγια, όπως να καθορίζουν ρυθμίσεις για τους πλειστηριασμούς. Υπηρεσίες πρόσβασης τρίτων μερών Οι ΔΣΜ πρέπει να παρέχουν τις υπηρεσίες τους χωρίς διακρίσεις σε όλους τους χρήστες δικτύου. Διεξοδικοί κανόνες κατανομής καθορίζονται στον κώδικα δικτύου σχετικά με μηχανισμούς κατανομής δυναμικότητας. Οι διαχειριστές υγροποιημένου φυσικού αερίου και εγκαταστάσεων αποθήκευσης πρέπει να παρέχουν επίσης τις υπηρεσίες τους χωρίς διακρίσεις και να τις καθιστούν συμβατές με τη χρήση διασυνδεδεμένων δικτύων μεταφοράς αερίου. Τα κράτη μέλη μπορούν να αποφασίσουν αν η πρόσβαση για την αποθήκευση πρέπει να είναι ρυθμισμένη ή να αποτελεί αντικείμενο διαπραγμάτευσης. Διαχείριση συμφορήσεων Όλοι οι συμμετέχοντες στην αγορά πρέπει να έχουν πρόσβαση σε μέγιστη δυναμικότητα δικτύου καθώς και σε εγκαταστάσεις αποθήκευσης και ΥΦΑ. Οι ΔΣΜ πρέπει να εφαρμόζουν και να δημοσιεύουν διαφανείς διαδικασίες διαχείρισης συμφορήσεων οι οποίες διασφαλίζουν ότι οι διασυνοριακές ανταλλαγές φυσικού αερίου δεν εισάγουν διακρίσεις.